Сградата оцелява при Големия пожар от 1917 година, изпепелил почти цялата Франкомахала. Около 1925 година парцелът на банката е разширен с участък от улицата, на който е построена добавка на улица „Сингрос“. В 1940 година банката е затворена. През Втората световна война сградата е заета от немските окупационни власти. След войната до 1952 – 1953 година в нея се помещава „Банка Хиос“, а в 1954 година е купена от братята Вореопулос, на които все още принадлежи. Основна забележителност на сградата е бароковият часовник, спрял в 1978 година на 11:03 - часа на Солунското земетресение. Сградата се използва за различни търговски цели, преименувана е на Стоа „Малакопис“ и е обявена за паметник на културата през март 1980 година.